钦定古今图书集成/明伦汇编/官常典/第693卷 > 张真 唐顺 蒋文霆 沈连
## 钦定古今图书集成/明伦汇编/官常典/第693卷 > 张真 唐顺 蒋文霆 沈连

按《明外史黄泽传》：“‘甘州卫卒张真言，皇上武定天下，
宜讲求治道，施仁以收人心，纳谏以通下情，别是非，
审好恶，求逸民，征有道，广公田，厚俸禄，省刑罚，薄税
敛，袭替幼官，不娴武略，不可使备边，请调之内地’。帝
嘉之，赐衣一袭、钞千贯。”沈阳卫卒唐顺，请开卫河，置
仓廒，受南方运粮转输北京。开平卫卒蒋文霆言，“有
司采办物料钱入里胥，民百不得一二。或非其上所
有，多方购求，辄至破产。旌表节义，所以维风俗。而州
县吹索吏胥要贿，不应辄沮毁。”帝顾礼部侍郎宋礼
曰：“顷下诏求言，而言者无几。此卒志为国，其赐之衣
钞。卿等亦毋默默取守位而已。”其后茂州卒沈连言：
“旧制，禁绵布出境，威、茂、叠溪去通番处甚远，若概断
之，军士何以为衣！乞稍弛内地禁。茂州，古成都属郡，
其民颇知礼法，非若生羌。宜开学设教，使沐圣化。”诏
并从之。